Predkladacia správa
Predložená „Správa o plnení programu  prípravy a výstavby diaľnic a rýchlostných ciest  na roky 2007 – 2010“ je vypracovaná  na základe uznesenia vlády č. 882/2008 k správe o plnení programu prípravy a výstavby diaľnic a rýchlostných ciest na roky 2007 – 2010. V bode B.1 uložila  vláda ministrovi dopravy, pôšt a telekomunikácií predložiť na rokovanie vlády, každoročne do 31. októbra, správu o plnení programu prípravy a výstavby diaľnic a rýchlostných ciest na roky  2007 – 2010 s príslušnou aktualizáciou programu na  ďalšie rozpočtové obdobie. 

    
V bode B.2. uvedeného uznesenia uložila ministrovi dopravy, pôšt a telekomunikácií zabezpečiť dodržiavanie zmluvnej ceny diela stavieb začatých od roku 2008 tak, aby dodatky k zmluve nepresahovali 10 % zo zmluvnej ceny do 31. októbra  každoročne.

 Obsahom materiálu je vyhodnotenie harmonogramu plnenia Programu prípravy a výstavby diaľnic a rýchlostných ciest na roky 2007 – 2010 v období september 2009 – december 2010,  aktuálny stav prípravy stavieb diaľnic a rýchlostných ciest podľa jednotlivých ťahov. Naplnenie časového harmonogramu Programu prípravy a výstavby diaľnic a rýchlostných ciest na roky 2007 až 2010 bolo závislé aj od úspešnosti realizácie projektov verejno-súkromného partnerstva. Rozhodnutie realizovať cca 150 km najdôležitejších chýbajúcich úsekov D1 a R1 cez tri veľké balíky PPP projektov sa ukázalo ako nesprávne. Znamenalo, že príprava ostatných úsekov diaľnic a rýchlostných ciest zaostala a niektoré projekty, zviazané v balíkoch PPP, napriek vysokej pripravenosti už v roku 2008 nemohli byť realizované. Naopak projekty, ktoré mohli byť financované z Európskych zdrojov neboli v dôsledku zanedbanej prípravy, ale aj často krát zle pripraveného verejného obstarávania pustené do realizácie s čím súvisí až kriticky nedostatočné čerpanie  Eurofondových zdrojov z programu OPD. 

V materiáli je konštatované, že sa plní aj bod B.2 uznesenia vlády č. 882/2008 a len na jednu stavbu začatú v roku 2009  bolo prekročené 10% zvýšenie zmluvnej ceny formou dodatku. 

Doložka vybraných vplyvov  bola prerokovaná v rámci predbežného pripomienkového konania s gestormi  MF SR, MH SR, MPSVR SR, MŽP SR.
Materiál po prerokovaní vládou nemá byť predložený inému orgánu.

